tartuNLP/wikipedia-smugri-20251201 huggingface dataset:
Nemel

Nemel (oik. Mikko Niemelä, s. 1991 Kurikka) on suomalainen, nykyään Helsingissä asuva hip hop -tuottaja. Nemel on tehnyt samplepohjaisia taustoja suomalaisille rap-artisteille kuten Jussi Kuomalle, Haamulle, Chydeonelle sekä Rekamille.
Nemelin taustoja levytettiin ensimmäisen kerran Jussi Kuoman debyyttialbumille Sielunauha vuonna 2010. Vuonna 2012 Jussi Kuoma levytti albumin Vihreä albumi, joka oli täysin Nemelin tuottama.
Miinan mökki

Miinan mökki on Sammatissa sijaitseva rakennus, jossa Elias Lönnrotin veljentytär Miina Lönnrot asui vanhuudenpäivät, sen jälkeen kun Lönnrot oli kuollut. Nykyisin rakennuksen omistaa Sammattiseura, ja siinä pidetään kesäisin käsityö- ja taidenäyttelyjä. Mökki sijaitsee Lönnrotintien ja Torpantien risteyksessä, ja siitä on Paikkarin torpalle matkaa 250 metriä.
Mökin rakensi Paikkarin torpan läheisyyteen vuonna 1863 Elias Lönnrotin veljentyttären Sofian mies Karl August Westerholm. Tilan nimi oli Rauhala. Mökissä on tupa ja kaksi kamaria. Miina Lönnrot asui siinä 1884–1915, kuolemaansa saakka. Mökki oli ajoittain vuokralla, vuosikymmeniä autiona ja sitten kesäpaikkana, mutta pysyi Lönnrotin suvun jäsenten hallussa vuoteen 1972, jolloin Elli Lounela lahjoitti sen Sammattiseuralle.
Kun mökki vuonna 2013 täytti 150 vuotta, sen kunniaksi vietettiin Paikkarin Sampomäellä juhla, jossa muistettiin Miina Lönnrotia. Miinan syntymäpäivänä 5. heinäkuuta järjestetään Mökissä kahvitarjoilu.
Itkonlahden kalliomaalaus

Itkonlahden kalliomaalaus on pieni kalliomaalauskohde Kallaveden eteläosassa Itkonlahden suulla Mäntyharjulla Etelä-Savossa. Maalaus on tehty itään aukeavan järvestä nousevaan kallioseinämään noin metrin korkeudelle vesirajan yläpuolelle.
Maalauskenttä on metrin korkuinen ja 3,7 metriä leveä. Keskellä on pääryhmä, jonka molemmilla puolilla on joitakin kuvioita. Pääryhmässä tunnistaa ääriviivoin maalatun hirven, mutta muut kuviot ovat pahoin haalistuneita. Vasemmalla puolella on joitakin maalausjälkiä, muun muassa ihmishahmo, ja kaukana vasemmalla on pari pystyviivaa.
Maalauskohta on ilmeisesti valittu paikan aseman perusteella, sillä lahdensuu on kahden vesistön kauttakulkupaikka. Muinoin Kallaveden pinta oli Itkonlahden suussa matalammalla, sillä maankohoamisesta johtuvan maan kallistumisen takia Kallaveden pinta on noussut. Maalauksen löysi Lauri Pohjakallio vuonna 1975.
Katso myös.
Seuraavat kaksi kalliomaalausta sijaitsevat tämän maalauksen lähellä noin 20 kilometrin päässä.
José María Giménez

José María Giménez de Vargas (s. 20. tammikuuta 1995 Toledo, Uruguay) on uruguaylainen jalkapalloilija. Hän edustaa Espanjan pääsarjassa pelaavaa Atlético Madridia. Giménez on pelipaikaltaan keskuspuolustaja.
Seurajoukkueura.
Giménez aloitti ammattilaisuransa kaudella 2012–2013 kotimaansa pääsarjassa pelaavassa Danubiossa. Huhtikuussa 2013 hän solmi viisivuotisen sopimuksen Atlético Madridin kanssa. Ensimmäisen Atlético-kautensa aikana Giménez pelasi vain yhden liigaottelun ja yhden cup-ottelun. Kausi päättyi Atléticon liigamestaruuteen.
Seuraavien neljän kauden aikana Giménez pelasi 17−27 Primera Divisionin ottelua kaudessa. Kaudella 2015−2016 hän pelasi Mestarien liigassa vielä molemmissa välierissä täydet minuutit mutta ei päässyt kentälle tappiollisessa loppuottelussa Real Madridia vastaan. Giménez oli voittamassa Eurooppa-liigaa kaudella 2017−2018 pelaten kaikkiaan seitsemän ottelua mukaan lukien loppuottelu Marseillea vastaan. Kausina 2018−2021 Giménez pelasi kullakin kaudella 21 Espanjan liigan ottelua. Kaudella 2020−2021 hän voitti toisen Espanjan-mestaruutensa. Kaudella 2021−2022 hän pelasi Espanjassa 24 liigaottelua ja teki toukokuussa liigauransa neljännen maalin.
Maajoukkueura.
Giménez edusti maataan heinäkuussa 2013 Turkissa pelatussa alle 20-vuotiaiden MM-turnauksessa, jossa Uruguay sijoittui toiseksi. Hän pelasi Uruguayn kaikissa seitsemässä ottelussa. 
Giménez esiintyi ensimmäistä kertaa maansa A-maajoukkueessa syyskuussa 2013 Kolumbiaa vastaan pelatussa MM-karsintaottelussa. Hänet valittiin myös vuoden 2014 Brasilian maailmanmestaruuskilpailuihin, jossa hän pelasi kolmessa ottelussa. Häntä pidettiin yhtenä kisojen parhaista nuorista pelaajista.
Giménez teki ensimmäiset maaottelumaalinsa ystävyysotteluissa Etelä-Koreaa vastaan syyskuussa 2014 ja Costa Ricaa vastaan marraskuussa 2014. Hän pelasi Uruguayn kaikki ottelut Copa Américassa 2015 ja 2016 ja teki ensin mainitussa maalin alkulohko-ottelussa Paraguayta vastaan. Kesäkuussa 2017 Giménez teki maalin ystävyysottelussa Irlantia vastaan ja vuotta myöhemmin ystävyysottelussa Uzbekistania vastaan. MM-kilpailuissa 2018 hän pelasi neljä ottelua ja teki voittomaalin avausottelussa Egyptiä vastaan.
Syyskuussa 2018 Giménez teki maalin ystävyysottelussa Meksikoa vastaan. Copa Américassa 2019 hän pelasi täydet minuutit joukkueensa kaikissa neljässä ottelussa ja teki maalin alkulohko-ottelussa Japania vastaan. Copa Américassa 2021 hän pelasi täydet minuutit joukkueensa kaikissa viidessä ottelussa mutta epäonnistui joukkueensa toisena laukojana Kolumbian voittoon päättyneen puolivälieräottelun päättäneessä rangaistuspotkukilpailussa. MM-kilpailuissa 2022 hän pelasi täydet minuutit joukkueensa kaikissa kolmessa ottelussa.
Antonia Göransson

Antonia Göransson (s. 16. syyskuuta 1990 Södra Åsum) on ruotsalainen jalkapalloilija, pelipaikaltaan keskikenttäpelaaja. Hän on maaliskuun 2014 loppuun mennessä pelannut Ruotsin naisten maajoukkueessa 47 maaottelua ja tehnyt niissä kahdeksan maalia.
Göransson esiintyi ensimmäisen kerran Ruotsin naisten maajoukkueessa lokakuussa 2010. Hän saavutti MM-pronssia 2011 ja pelasi myös vuoden 2012 olympialaisissa ja vuoden 2013 EM-kisoissa.
Göransson edustaa seuratasolla saksalaista 1. FFC Turbine Potsdamia. Hänen ensimmäinen junioriseuransa on Sjöbo IF, ja hän on pelannut myös Hornskrokens IF:ssä 1997–2002, Trångfors IF:ssä 2003–2004, Alviks IK:ssa 2005–2006, LdB FC Malmössä 2006–2008, Kristianstads DFF:ssä 2008–2010 sekä saksalaisessa Hamburger SV:ssä 2010–2011.
Sofia Jakobsson

Eva Sofia Jakobsson (s. 23. huhtikuuta 1990 Örnsköldsvik, Ruotsi) on ruotsalainen jalkapalloilija, joka on pelipaikaltaan hyökkääjä. Hän on heinäkuun 11. päivään 2025 mennessä pelannut Ruotsin naisten maajoukkueessa 166 maaottelua ja tehnyt niissä 23 maalia.
Jakobsson pelasi ensimmäisen kerran Ruotsin maajoukkueessa toukokuussa 2011. Hän saavutti MM-pronssia 2011 ja olympiahopeaa Rio de Janeiron olympialaisissa 2016 ja pelasi myös vuoden 2012 olympialaisissa, jossa teki yhden maalin, vuoden 2013 EM-kisoissa sekä vuoden 2015 MM-kisoissa, jossa hän myös teki yhden maalin. MM-kilpailuissa 2019 hän saavutti pronssia ja pelasi avauskokoonpanossa kuudessa ottelussa ja teki maalin puolivälierässä Saksaa vastaan sekä pronssiottelussa Englantia vastaan. EM-kilpailuissa 2022 Ruotsi ylsi välieriin ja Jakobsson pelasi vain välieräottelussa Englantia vastaan. MM-kilpailuissa 2023 Ruotsin saavuttaessa pronssia Jakobsson tuli kolmessa ottelussa vaihdosta kentälle ja pelasi viimeisen alkulohko-ottelun avauskokoonpanossa .
Jakobssonin kasvattajaseura on Hägglunds IoFK. Hän on pelannut Östers IF:ssä 2006–2007, Umeå IK:ssa 2008–2011, venäläisessä FC Rossiyankassa 2011–2012, englantilaisessa Chelseassa 2013, saksalaisessa BV Cloppenburgissa 2013–2014, ranskalaisessa Montpellier Hérault’ssa 2014–2019 ja espanjalaisessa Real Madridissa 2019–2021, joskin kaudella 2019–2020 Real Madrid pelasi vielä nimellä CD Tacón. Vuoden 2021 jälkipuoliskon Jakobsson edusti saksalaisseura Bayern Müncheniä. Tammikuussa 2022 hän siirtyi yhdysvaltalaiseen San Diego Waveen, jossa hän pelasi kolme kautta. Syyskuussa 2024 hän siirtyi englantilaiseen London City Lionessesiin.
Kemba Walker

Kemba Hudley Walker (s. 8. toukokuuta 1990 Bronx, New York) on yhdysvaltalainen koripalloilija, pelipaikaltaan pelintekijä. Hän pelaa NBA-liigan Oklahoma City Thunderissa. 
Walker oli NBA:n vuoden kymmenes varaus. Ennen ammattilaisuraansa hän pelasi yliopistokoripalloa Connecticutin yliopiston joukkueessa. 18. tammikuuta 2016 Walker heitti kaksi jatkoaikaa sisältäneessä ottelussa Utah Jazzia vastaan 52 pistettä, mikä oli Walkerin oman ennätyksen lisäksi Hornetsin ennätys. Joukkueen edellinen ennätys, 48 pistettä, oli Glen Ricen nimissä vuodelta 1997. Marraskuussa 2018 Walker paransi omaa ja Hornetsin seuraennätystä 60 pisteeseen. Kesällä 2019 Walker siirtyi Boston Celticsiin, jossa hän pelasi kaksi kautta.
Kannonaluksen kalliomaalaus

Kannonaluksen kalliomaalaus sijaitsee pitkänomaisen Sarkaveden keskikohdilla itärannalla Mäntyharjulla Etelä-Savossa. Kalliomaalauksessa näkyy vain niin sanottu kaksoisvenekuvio, jossa kaksi venesarvikuviota on maalattu samaan kohtaan allekkain. Kuvio on vaikeapääsyinen, jonka näkeminen vaatii kesällä veneen. Talvella ei kuitenkaan kannata mennä virtausten takia jäälle. Maalauksen löysivät kalliomaalausten etsintäretkellä Eero Siljander ja Jani Vatka vuonna 1997.
Kalliomaalaus.
Maalaus on tehty veteen laskevassa rikkonaiseen kalliojyrkänteeseen, joka sijaitsee noin 600 metriä Haukkavuoren maalauksesta pohjoiseen. Jyrkänne sijaitsee pienen Kannonalus-poukaman suussa. Maalausta suojelee säältä lievästi ulospäin kallistuva lippa ja vaakasuora kallion halkeama.
Kuvio sijaitsee noin 3,5 metriä vedenpinnan yläpuolella. Molemmat venekuviot ovat 30 senttimetriä pitkiä ja ne on tehty kaarevilla viivoilla. Alemmassa veneestä erottuu vain kolme "miehistönviivaa" kun ylemmässä niitä on kuusi. Alemmassa venekuviossa on saattanut olla enemmänkin pystyviivoja.
Katso myös.
Seuraavat kaksi kalliomaalausta sijaitsevat tämän maalauksen lähellä.
Etelämeren kupla

Etelämeren kupla on talouskupla, joka puhkesi Isossa-Britanniassa vuonna 1720. Syynä oli käsistä karannut spekulaatio Etelämeren komppania -nimisen kauppakomppanian osakkeilla. Ranskassa koettiin samaan aikaan vastaava taloudelliseen romahdukseen johtanut spekulaatiovillitys, joka tunnetaan nimellä Mississippin kupla.
"South Sea Company" eli Etelämeren komppania perustettiin vuonna 1711 Espanjan Amerikan-siirtomaiden kanssa käytävää kauppaa, erityisesti orjakauppaa, varten. Tuolloin loppuaan lähenevän Espanjan perimyssodan odotettiin päättyvän rauhansopimukseen, joka loisi edulliset olosuhteet kaupankäynnille. Komppanian osakkeille luvattiin vuosittain kuuden prosentin tuotto, ja ne kävivätkin hyvin kaupaksi. Vuonna 1713 solmittu Utrechtin rauhansopimus oli kuitenkin epäedullinen suunnitellun kaupankäynnin kannalta, sillä sen mukaan oli orjien maahantuontia verotettava ja kauppakomppanialla oli lupa lähettää vuosittain Amerikkaan vain yksi kauppalaiva. Ensimmäinen matka tehtiin vuonna 1717, ja sen menestys jäi rajalliseksi. Seuraavana vuonna kuningas Yrjö I kuitenkin asettui henkilökohtaisesti Etelämeren komppanian kuvernööriksi, mikä lisäsi sijoittajien luottamusta hankkeen kannattavuuteen. Pian osakkeille luvattiin jo sadan prosentin vuosituotto.
Etelämeren komppania lupasi vuonna 1720 ottaa hoidettavakseen Ison-Britannian valtionvelan, ja parlamentti hyväksyi esityksen. Sen seurauksena komppanian osakkeiden kysyntä kasvoi räjähdysmäisesti ja niiden arvo kohosi tammi-elokuun välisenä aikana 128 punnasta yli tuhanteen puntaan. Komppanian osakkeilla käytävän kaupan liepeille syntyi myös muita yrittäjiä, jotka saivat monet kansalaiset houkuteltua harkitsemattomiin sijoituksiin. Ison-Britannian osakemarkkinat romahtivat syyskuussa 1720, ja pian sekä Etelämeren komppanian että muidenkin suurten yhtiöiden osakkeiden arvo putosi pohjalukemiin. Monet sijoittajat menettivät omaisuutensa.
Romahduksen jälkeen parlamentti määräsi suoritettavaksi tutkinnan, joka paljasti ainakin kolmen ministerin ottaneen vastaan lahjuksia ja osallistuneen spekulaatioon. Monet Etelämeren komppanian johdossa toimineet menettivät maineensa. Skandaali edisti valtiomies Robert Walpolen valtaannousua. Pääministeriksi kohonnut Walpole julisti etsivänsä kaikki tapahtumiin syylliset, vaikka asettuikin myöhemmin suojelemaan useiden merkittävien poliitikkojen mainetta.
Etelämeren komppania jatkoi tapahtumien jälkeen toimintaansa. Se myi pääosan oikeuksistaan vuonna 1750 Espanjan hallitukselle, ja toiminta lakkautettiin lopullisesti vuonna 1853.
Chris Morris (näyttelijä)

Chris Morris on brittiläinen näyttelijä, käsikirjoittaja ja ohjaaja, joka on tunnettu satiiristaan ja mustasta huumoristaan.
Morris oli eräs uutisparodioiden "The Day Today" (1994) ja "Brass Eye" (1997) käsikirjoittajista ja keskeisimmistä näyttelijöistä. Surrealistinen, synkkä radiokuunnelmasarja "Blue Jam" (1997–1999) ja sen pohjalta tehty TV-sketsisarja "Jam" (2000) olivat Morrisin lähes yksin kirjoittamia, mutta niissä hän näytteli vähemmän. "Jamin" vaikutus suomalaiseen "Ihmebantuun" (2009) on huomioitu. Vuonna 2010 Morris oli "Neljä leijonaa" -farssin pääasiallinen käsikirjoittaja.
Mick Channon

Michael Roger ”Mick” Channon (s. 28. marraskuuta 1948 Orcheston, Wiltshire, Englanti) on jalkapalloilija, joka pelasi hyökkääjänä varsinkin Southamptonissa. Englannin maajoukkueessa hän pelasi 46 ottelua ja teki niissä 21 maalia vuosina 1972–1977. Myöhemmin Mick Channonista on tullut menestynyt kilpahevoskouluttaja.
Kunnianosoitukset.
Pelaajana.
Southampton
Norwich City
Nokia Lumia 1020

Nokia Lumia 1020 on Microsoft Mobilen valmistama älypuhelin. Sen julkisti Nokia heinäkuussa 2013. Puhelimessa on Windows Phone 8 -käyttöjärjestelmä (joka on mahdollista päivittää 8.1:een) ja erikoisuutena 41 megapikselin kamera, joka toimii PureView-tekniikalla.
Puhelimen kameraa on kehuttu arvosteluissa, mutta käyttöjärjestelmä sekä siihen saatavien ohjelmien puute ovat saaneet moitteita joiltakin tahoilta.
Toisaalta Windows Phone 8 käyttöjärjestelmä on saanut myös kehuja modernista ilmeestään, selkeydestään ja helppokäyttöisyydestään ja viimeisimpien päivitysten myötä sen pahimpia puutteita on korjailtu. Myös sovellusvalikoima on kasvanut ja monipuolistunut ajan myötä.
Julkaisu.
Puhelin julkaistiin 11. heinäkuuta 2013 New Yorkissa. 
Arvostelut.
Kotimaiset arvostelut
TaskuMuro myönsi puhelimelle "TaskuMuro suosittelee" -erikoismaininnan. Puhelimen vahvuuksina se piti kameraa, sen hämärä- ja videokuvausominaisuuksia, Pro Camera -sovellusta, zoomia, HAAC-mikrofoneja, 2 gigatavun RAM-muistia, näytön kuvanlaatua, Nokian omia sovelluksia ja Amber-päivitystä. Heikkouksina mainittiin muistikorttipaikan ja sisäisen langattoman latauksen puuttuminen, kameran hidas toiminta ja "kyhmy" puhelimen takakuoressa sekä käyttöjärjestelmän heikkoudet.
Haapaveden Urheilijat

 Haapaveden Urheilijat ry on vuonna 1938 perustettu haapavetinen urheiluseura. Seuran lajeja ovat hiihto, yleisurheilu, jääkiekko, suunnistus, pesäpallo, frisbeegolf ja salibandy.
Jääkiekko.
Miesten edustusjoukkue Huskit pelaa jääkiekon III-divisioonassa.
Pesäpallo.
Miesten joukkue luopui Suomensarjan paikastaan kaudelle 2014 ja pelaa Pesäpallon maakuntasarjassa.
P. Lion

P. Lion (Pietro Paolo Peland) on 1980-luvun italodiskoartisti, joka tunnetaan kappaleestaan
"Happy children". Kappale nousi laajemmin listoille vuonna 1984, vaikka oli esitetty ensi kertaa jo 1983.
Diskografia.
Albumit:
Singlet:
Carlos Bacca

Carlos Arturo Bacca Ahumada (s. 8. syyskuuta 1986 Barranquilla, Kolumbia) on kolumbialainen jalkapalloilija. Hän edustaa Espanjan Primera Divisiónissa pelaavaa Granadaa ja on pelipaikaltaan hyökkääjä.
Seurajoukkueura.
Bacca siirtyi vuoden 2012 alkupuolella belgialaiseen Club Bruggeen, pelattuaan tätä ennen vain Etelä-Amerikassa. Hänestä maksettiin 2,5 miljoonan euron siirtokorvaus. Kauden 2012–2013 päätteeksi hän voitti sarjan maalikuninkuuden 25 osumallaan.
9. heinäkuuta 2013 Bacca teki sopimuksen espanjalaisen Sevillan kanssa. Hänestä maksettiin 7 miljoonan euron siirtokorvaus.
2. heinäkuuta 2015 Bacca siirtyi Milaniin 30 miljoonan euron siirtokorvauksella.
Saphir

Saphir oli saksalainen aktiivisimmin vuosina 1985-1987 toiminut synthpop- ja diskoyhtye, joka on esitti mm. kappaleet "Shot in the Night" joka nous Länsi-Saksan listoilla 37. sijalle ja "I am Alive". Yhtyeessä olivat Walter Gerke ja Mick Hannes. Ei saa sekoittaa myöhempään samannimiseen naisyhtyeesen "Saphir".
Jäsenet.
Vuonna 1986 levyn "Perfect Combination" teossa olivat:
Metra (paikallisliikenneyhtiö)

Metra on Illinois Regional Transportation Authorityn paikallisliikennettä hoitava yhtiö. Se palvelee Chicagoa ja sen metropolia 241 aseman ja 11 ratalinjan verkostollaan. 21. vuosisadalla Metra on ollut toiseksi vilkkain lähiliikenteen rautatiejärjestelmä Yhdysvalloissa matkustajien matkojen keskimäärällä mitattuna. Keskimäärin vuotuiseen 1,6 prosentin matkustajamäärän kasvuun yltänyt Metra kuljetti 82,7 miljoonaa matkustajaa vuonna 2011.
Minä toivon (kappale)

Minä toivon Jonna Tervomaan 17. toukokuuta 2013 julkaisema single. Kappale on ensimmäinen single Tervomaan syyskuussa 2013 julkaistulta "Eläköön"-albumilta. Kappaleen on säveltänyt sekä tuottanut Eppu Kosonen ja sanoittanut Tervomaa itse.
Julkaisunsa jälkeen ”Minä toivon” on sijoittunut Latauslistan sijalle 14. Se on ollut myös suomalaisten kaupallisten radiokanavien neljänneksi soitetuin kappale.
Kappaleesta on julkaistu myös musiikkivideo, jonka on ohjannut Juha Lankinen.
Metrolink

Metrolink on paikallisliikenneyhtiö, joka palvelee Los Angelesissa sekä sitä ympäröivillä alueilla Etelä-Kaliforniassa. Sen ylläpitämä alue koostuu seitsemästä ratalinjasta ja 55 asemasta 512 mailin (824 kilometrin) ratamäärästä. Järjestön radoilla junat kulkevat jopa 90 mailia tunnissa.
Yhtiö toimii Los Angelesin, San Diegon, Orangen, Riversiden, San Bernardinon ja Venturan piirikunnissa, ja se perustettiin vuonna 1991 nimellä Southern California Regional Rail Authority (SCRRA). Nimi kuitenkin vaihdettiin "Metrolinkiksi" vuonna 1992.
Capture the Crown

Capture (ennen Capture The Crown) on australialainen metalcore-yhtye Sydneystä. Yhtye on julkaissut neljä singleä: "You Call That A Knife? This Is Knife!", "#OIMATEWTF", "Ladies &amp; Gentlemen ... I Give You Hell" ja "RVG". Joulukuussa 2012 Capture The Crown julkaisi debyyttialbuminsa "Til Death".
Historia.
Inception (2010–2011).
Capture The Crown muodostettiin vuoden 2010 alussa, bändi saikin nopeasti menestystä YouTubessa ja ensimmäinen julkaisu "You Call That A Knife? This Is Knife!" saavutti nopeasti viisi miljoonaa katselukertaa alle vuodessa. Yhtyeen kolme jäsentä (Wallfare, Menzies, ja Ellis) kuuluivat aiemmin metalcore -yhtyeeseen nimeltä Atlanta Takes State. Vaikka heidän musiikkivideonsa nousi nopeasti ihmisten suosioon sai se myös kritiikkiä, sillä se muistutti hyvin paljon saman genren bändejä, kuten Asking Alexandria. Heidän rumpalinsa Tyler on ainoa jäsen, joka ei ole Australiasta. Muut jäsenet tapasivat hänet verkossa ja yhdysvaltalainen Tyler pyydettiin liittymään bändiin.
Touring ja 'Til Death (2012-).
Neljä kuukautta myöhemmin 11. maaliskuuta 2012 bändi julkaisi toisen singlen nimeltään "#OIMATEWTF", jossa vieraili Denis Shaforostov, yhtyeestä Make Me Famous. Video sai lähes 500 000 katselukertaa alle kuudessa kuukaudessa. Hieman yli kuukautta myöhemmin julkaistiin cover-versio Jason Derulon kappaleesta "In My Head", jonka jälkeen bändin neljäs single "Ladies &amp; Gentlemen ... I Give You Hell" julkaistiin 1. heinäkuuta 2012. Se Saavutti 350 000 katselukertaa vajaassa kahdessa kuukaudessa. Musiikkivideo "Ladies And Gentleman...I Give You Hell" julkaistiin 3. joulukuuta 2012 ja samalla yhtye tiedotti, että he ovat liittyneet Sumerian Recordsiin. 13. joulukuuta julkaistiin video biisistä "RVG" Sumerian Records YouTube-kanavalla. Bändin viimeinen single nimeltä "Rebearth" julkaistiin virallisesti 21. toukokuuta 2013 Sumerian Recordsin YouTube-kanavalla. Kappaleella vierailee Tyler "Telle" Smith, yhtyeestä The Word Alive.
GO Transit

GO Transit on alueellinen julkisesta liikenteestä vastaava yhtiö Etelä-Ontariossa, Kanadassa. Se palvelee ensisijaisesti Suur-Toronton ￼￼ja Hamiltonin konurbaatiossa ja lisäksi useilla sen ulkopuolisilla paikkakunnilla. GO kuljetti yhteensä 65,5 miljoonaa matkustajaa vuonna 2012 ja sen matkustajamäärät jatkavat kasvuaan. GO-rataverkko työllistää dieseljunia ja turistibusseja; jatkoyhteyksiä sen asemilta tarjoavat myös muut paikalliset liikennöitsijät, kuten TTC ja Via Rail.
GO Transit aloitti säännöllisen henkilöliikenteen 23. toukokuuta 1967 Kanadan ensimmäisenä tämänkaltaisena julkisena järjestelmänä. Siitä lähtien se on kasvanut yhdestä ratalinjasta seitsemään linjaan, ja laajentanut toimintaansa myös täydentävään bussiyhteyteen.
Walter Block

Walter Block (s. 21. elokuuta 1941) on yhdysvaltalainen taloustieteilijä, kirjailija, ateisti ja anarkokapitalisti.
Block suoritti taloustieteen tohtorintutkinnon Columbian yliopistossa ja on sittemmin toiminut taloustieteen professorina.
Block tunnetaan myös jäsenyydestään Ludwig von Mises Instituutissa.
Koulutus ja elämä.
Block syntyi New Yorkin Brooklynissa juutalaiseen perheeseen. Ennen taloustieteen professoriutta Block opiskeli filosofiaa Brooklyn Collegessa. Myöhemmin hän kouluttautui taloustieteen tohtoriksi Columbian yliopistossa.
Painin Euroopan-mestaruuskilpailut 1989

Vuoden 1989 painin Euroopan-mestaruuskilpailut järjestettiin kreikkalais-roomalaisen painin osalta 5.–7. toukokuuta Oulussa ja vapaapainin osalta 12.–14. toukokuuta Turkin Ankarassa. Oulu sai kreikkalais-roomalaisen painin EM-kisat hieman yllättäen, sillä alun perin kisat piti järjestää Belgian Kelmisissä, mutta Kansainvälinen painiliitto FILA ei ollut tyytyväinen belgialaisten järjestelyihin ja siirsi kisat Suomeen Oululle. 
Molemmissa painomuodoissa painittiin kymmenessä painoluokassa. Molemmissa painityyleissä menestynein maa oli Neuvostoliitto kahdeksalla mitalilla.
Kreikkalais-roomalainen paini.
Pistesijan suomalaisista saavuttivat 48 kg sarjassa Tero Katajisto (6.), 62 kg sarjassa Juha Virtanen (6.), 74 kg sarjassa Jouko Salomäki (6.), 90 kg sarjassa Harri Koskela (6.) ja 130 kg sarjassa Juha Ahokas (6.)
Vapaapaini.
Pistesijan suomalaisista saavuttivat 62 kg sarjassa Mika Lehto (6.), 74 kg sarjassa Hannu Rantala (8.) ja 82 kg sarjassa Pekka Rauhala (5.). Lisäksi 90 kg sarjassa Jouni Ilomäki (9.)
Sveitsiläinen keittiö

Sveitsiläinen keittiö perustuu Sveitsin kantonien omaleimaisiin ruokakulttuureihin. Ne ovat syntyneet satojen vuosien aikana paitsi Sveitsin naapurimaiden Saksan, Ranskan ja Italian vaikutuksesta, myös maan maalaiskylien alppiolosuhteiden niukkuudesta. Sveitsiläinen ruokakulttuuri tunnetaan erityisesti maailmankuuluista juustoistaan, varsinkin emmentalista, sekä sveitsiläisestä suklaasta. 
Ruoat.
Sveitsiläisen juuston hyvä maine perustuu Sveitsin luonnonolosuhteisiin, joissa voidaan tuottaa korkealaatuista maitoa, juuston raaka-ainetta: maassa on rehevät alppiniityt, puhdas ja raikas ilma sekä terve eläinkanta. Tunnetuin sveitsiläinen juusto on emmental, jolla uskotaan olevan 2000 vuoden historia. Muita tunnettuja ja suosittuja sveitsiläisiä juustoja ovat appenzeller, gruyère, Schabziger, Tomme, Vacherin ja Tête de Moine. Sveitsiläiset itse syövät lukuisia juustoruokia, joista tunnetuin on fondue. Juustofondue valmistetaan valkoviinistä ja sulatetuista juustoista sekä sitruunamehusta, ja sitä syödään leipäpalan kera. Fonduen juuret ovat Neuchâtelin kantonissa, mutta jokaisella kantonilla on oma tapansa valmistaa sitä. Raclette on toinen sveitsiläinen juustoruoka: siihen on kuulunut juuston lisäksi perinteisesti kuoriperunoita ja etikkakurkkua mutta nykyisin paljon muutakin.
Sveitsin suosituin perunaruoka on paistettu rösti, johon kuuluu yksinkertaisimmillaan keitetyn ja raastetun perunan lisäksi sipulia, suolaa ja öljyä. Yksi Sveitsin tunnetuimpia liharuokia on mureasta ja rasvaisesta naudanpaistista puristettu, kuivattu ja siivutettu "bündner fleisch", jota syödään Sveitsissä suosittuna alkupalana tai välipalana leivän ja voin kanssa. Sveitsin kalavedet ovat runsaat, ja maassa on hyvät kalastusmahdollisuudet. 
Sveitsiläiset rakastavat makeisia ja leivonnaisia, etenkin maan saksankielisillä alueilla. Sveitsin suklaa on maailmankuulua, ja sveitsiläisillä on ollut merkittävä osa suklaan historiassa: vuonna 1875 sveitsiläinen Daniel Peter keksi maitosuklaan ja vähän myöhemmin toinen sveitsiläinen Rudolph Lindt keksi puristusmenetelmän, jonka avulla suklaasta saatiin rakenteeltaan nykyisenkaltaisen pehmeää ja helposti käsiteltävää.
Juomat.
Sveitsiläiset oluet valmistetaan pääosin St. Gallenin ja Zürichin kantoneissa sijaitsevissa panimoissa. Hürlimannin panimolla on laaja valikoima erilaisia oluita, kuten esimerkiksi jouluolut Samichlaus Bier. Sen Hürlimann Lagerbier on tavallinen arkiolut Sveitsissä.
Kiitoksia

Kiitoksia on vedessä elävien alkueläinten suku. Suvun taksonominen asema on vielä epätarkka, minkä vuoksi sukua ei toistaiseksi ole sijoitettu mihinkään kuntaa alempaan taksonomiseen tasoon.
Suvussa tunnetaan kaksi lajia, "Kiitoksia ystava" ja "Kiitoksia kaloista". Näistä "K. ystava" on tieteelle kuvailtu ensimmäisen kerran Tvärminnestä Suomenlahdelta ja "K. kaloista" Sombre Lake -järvestä Signy Islandilta Etelämantereen läheisyydestä. "Kiitoksia"-suvun lajit ovat yksisoluisia eliöitä, joiden koko on 2–4 μm. Muodoltaan ne ovat pyöreitä. Lajit eroavat toisistaan siimamaisten ulokkeidensa osalta. "K. kaloista" -lajilla on kaksi uloketta: yksi pitkä ja toinen lyhyt. "K. ystava" -lajilla taas ulokkeita on vain yksi, pitkä siima.
Adept

Adept on ruotsalainen post-hardcore-yhtye, joka perustettiin Trosassa vuonna 2004. Yhtyeen jäsenet ovat: Robert Ljung (laulu), Jerry Repo (kitara) Filip Brandelius (basso), Gabriel Hellmarkin (rummut) ja Gustav Lithammer (kitara). He ovat julkaisseet 3 EP:tä ja 5 albumia.
Heidi Pakarinen

Heidi Pakarinen (s. 25. helmikuuta 1976 Siilinjärvi) on suomalainen laulaja, joka valittiin vuoden 2013 tangokuningattareksi Seinäjoen Tangomarkkinoilla. Ennen Seinäjoen Tangomarkkinoita Heidi tuli tunnetuksi Lavatähti-kilpailusta vuonna 1996. Heidi on vieraillut Menneitä ajatellessa – Musiikkikuvia Maaningalta -levyllä kappaleella "Leiritulet". 
Pakariselta ilmestyi ensimmäinen sooloalbumi "Sun kuningatar" vuonna 2014.
Pakarinen osallistui vuoden 2015 Uuden Musiikin Kilpailuun kappaleella "Bon Voyage". Kappale julkaistiin myös "Meitä varten" -albumilla.
Pakarinen toimi AlfaTV-kanavan "Kansan kesken" -ohjelman juontajana toukokuusta 2018 marraskuuhun 2019. Hän on toiminut myös Tangomarkkinoiden tuomarina.
Pakarisella on kaksi tytärtä oopperalaulaja Mika Pohjosen kanssa. Pari oli avoliitossa vuosina 1996–2015. Pakarinen oli kihloissa laulaja Heikki Koskelon kanssa 2016–2017.
Pakarinen on koulutukseltaan yo-markkinointimerkonomi.
Fernando Tissone

Fernando Damián Tissone Rodrigues (s. 24. heinäkuuta 1986 Quilmes, Argentiina) on argentiinalainen jalkapalloilija. Hän edustaa Espanjan Primera Divisiónissa pelaavaa Málagaa ja on pelipaikaltaan keskikenttäpelaaja.
Seurajoukkueura.
Tissone siirtyi vuonna 2006 italialaisseura Atalantaan yhteisomistussopimuksella Udinesesta. 22. heinäkuuta 2009 Tissone teki sopimuksen Sampdorian kanssa ja hänestä maksettiin 2,5 miljoonan euron siirtokorvaus, jonka lisäksi osa Jonathan Rossinin omistusoikeusista kaupattiin Udineseen.
31. elokuuta 2011 Tissone siirtyi vuoden kestävällä lainasopimuksella espanjalaisseura Mallorcaan.
Leo Boccardi

Leo Boccardi (s. 15. huhtikuuta 1953 San Martino in Pensilis) on italialainen roomalaiskatolinen arkkipiispa ja Pyhän istuimen diplomaatti. Hänet vihki papiksi Larinon hiippakuntaan paavi Johannes Paavali II 24. kesäkuuta 1979. Hänet nimitettiin Bitettumin titulaariarkkipiispaksi sekä apostoliseksi nuntiukseksi Sudaniin 16. tammikuuta 2007. Kaksi viikkoa myöhemmin hän sai lisäksi nimityksen nuntiukseksi Eritreaan. Piispaksi konsekroinnin suoritti 18. maaliskuuta 2007 Tarcisio Bertone, jota avustivat Dominique François Joseph Mamberti ja Gianfranco De Luca.
11. heinäkuuta 2013 Boccardi siirrettiin nuntiukseksi Iraniin.
Alberto Ablondi

Alberto Ablondi (18. joulukuuta 1924 Milano – 21. elokuuta 2010) oli italialainen roomalaiskatolinen piispa. Hänet vihittiin papiksi Ventimiglian hiippakuntaan 31. toukokuuta 1947 ja nimitettiin Livornon hiippakunnan vihkipiispaksi sekä Mullin titulaaripiispaksi 9. elokuuta 1966. Piispaksi vihkimnen seurasi 1. lokakuuta. Pääkonsekraattorina toimi Felicissimo Stefano Tinivella, jota avustivat Ismaele Mario Castellano ja Emilio Biancheri.
Ablondi sai 7. syyskuuta 1970 nimityksen Livornon koadjuuttoripiispaksi, ja 26. syyskuuta 1970 hänestä tuli sen piispa. Hän jäi eläkkeelle 9. joulukuuta 2000.
Mäntyharjun Haukkavuoren kalliomaalaukset

Haukkavuoren kalliomaalaukset sijaitsevat pitkulaisen Sarkaveden itärannalla ja salmen keskivaiheilla Mäntyharjulla Etelä-Savossa. Kalliomaalaukset jakaantuvat kolmeen kuvakenttään, jotka sijaitsevat lounaaseen aukeavassa kallioseinämässä noin 200−300 metrin matkalla. Osan maalauksista näkee vain veneestä ja talvella jäällemenoa kannattaa virtauksien takia välttää.
Löytyminen ja tutkimus.
Maalauksien ilmoittaja on Timo Miettinen, joka kävi tarkistamassa saamansa vihjeen todenperäisyyttä vuonna 1975.
Kalliomaalaukset.
Oikeanpuoleinen kuvakenttä luolan yläpuolella merkitään luvulla I, luolan edustalla oleva luvulla II ja kauempana vasemmalla oleva luvulla III.
Kuvakenttä I.
Pienen luolan yläpuolella olevat merkit ovat haalistuneita. Kuvioista erottuu joskus kolmen pystyviivan ryhmät.
Kuvakenttä II.
Luolan edustalla suoraan vedestä nousevassa kalliopaadessa on muutama kulunut ja jäkälien peittämä kuvio. Useimmat kuviot jäävät tunnistamatta, mutta joukossa on 3−4 venekuviota. Veneet on maalattu pitkällä kaarevalla viivalla ja miehistöviivoja on tiheässä. Kuviot on maalattu pystysuuntaisen halkeaman päälle. Yläpuolinen poikittainen halkeama suojelee maalauksia sään vaikutukselta.
Kuvakenttä III.
Kauimmainen kuvakenttä on parhaiten säilynyt. Osa maalauksista on puuroutunut suuriksi punaväriläiskiksi, jotka voisivat olla luontaisiakin. Näiden vieressä on kuitenkin selkeitä kuvioita, joita löytyy muutaman metrin matkalla.
Ylhäällä vasemmalla on suuri kämmenenpainauma, joka on 19 senttimetriä pitkä. Oikealla ja alempana oleva hirvi on maalattu täyteisesti ja se katsoo vasemmalle. Hirvellä on joko pienet sarvet tai pitkä korva ja sillä on notkoselkä. Sen yläpuolella on ristikkäisten viivojen ja muutaman kaaren muodostama kuvio, jota ei ole vielä tunnistettu. Näiden alla on suuria punaväriläikkiä.
Oikealle ja alemmaksi, lähes vedenpinnan tasolle, on vaakaviivan alle maalattu "putoava" ihminen. Ihmishahmo on kuvattu pää alaspäin. Sillä on polvet hieman koukussa ja kädet pään viereen taivutettuina sivuilla. Pää on suuri ja pyöreä ja kaulan suvulta lähtee "valumaan" alaspäin viiva.
Katso myös.
Seuraavat kolme kalliomaalausta sijaitsevat tämän maalauksen lähellä.
Toronto Transit Commission

Toronto Transit Commission on julkisesta liikenteestä vastaava virasto, joka huolehtii kaupunkibussi-, raitiovaunu-, matkapalvelu- ja metroliikenteen palveluista Torontossa, Kanadassa. Vuonna 1921 perustettu TTC käsittää tällä hetkellä neljä nopeaa kauttakulkulinjaa 69 asemallaan, sekä yli 149 bussilinjaa ja 11 raitiovaunulinjaa.
Vuoden 2012 neljännellä neljänneksellä keskimääräinen päivittäinen matkustajamäärä oli 2,76 miljoonaa matkustajaa: 1 425 300 meni bussilla, 271 100 raitiovaunulla, 46 400 junalla ja 1 011 700 metrolla. Ennustettu matkustajamäärä vuodelle 2013 on 528 miljoonaa matkustajaa. TTC:n Wheel-Trans on ovelta ovelle -palvelu liikuntarajoitteisille. Vuoden 2012 neljännellä neljänneksellä sen kautta tehtiin päivittäisiä matkoja yhteensä 9 800 kappaletta. 31. joulukuuta 2011 TTC työllisti yhteensä 12 449 työntekijää.
Erik Westerberg

Erik Westerberg, J. E. Westerberg, nimimerkki Tex, (1. huhtikuuta 1915 Helsinki – 9. huhtikuuta 2010 Tukholma, Ruotsi) oli suomalainen toimittaja ja Ruotsiin muutettuaan kustannusjohtaja, joka toimi vuosikymmenet Bonnierin lehtiyhtiön palveluksessa.
Westerberg aloitti toimittajana Suomessa "Hufvudstadsbladetissa" urheiluosastolla 1940. Sota-aikana hän kirjoitti viihdytysjoukoille sketsejä ja lauluja, esimerkiksi "Sumujen silta" -elokuvan loppulaulun "Hyv' yötä jää nyt rakkahin". Sotien jälkeen hän siirtyi "Hufvudstadsbladetin" kotimaanosastolle ja 1948 ruotsinkieliseen "Elanto"-lehteen. Vuonna 1950 hän muutti Ruotsiin, jossa hän oli alkuun lehtitoimittaja mutta siirtyi pian Bonnierin palvelukseen. Bonnierilla hän oli Specialtidningsförlagetin toimitusjohtajana perustamassa useita merkittäviä lehtiä.
Vielä Suomessa asuessaan Westerberg teki kaksi elokuvakäsikirjoitusta, joista syntyivät elokuvat "Sisulla ja sydämellä" (1947), jossa hän myös näytteli, ja "Rakkaus kahleissa" (1955). Westerberg käytti "Hufvudstadsbladetin" aikana myös nimimerkkiä "Tex".
Kelvinin–Helmholtzin cirruspilvi

Kelvinin–Helmholtzin cirruspilvi on untuvapilven lisäpiirre. Se on spiraalimainen pilvimuodostelma vaakatasossa. Sitä ei havaita kovin usein, koska se häviää usein parissa minuutissa. Pilvi on saanut nimensä lordi Kelvinin ja Hermann von Helmholtzin mukaan.
Kelvinin–Helmholtzin cirruspilvi syntyy, kun tuulen nopeus, suunta tai molemmat ovat erilaiset kahdessa päällekkäisessä ilmakerroksessa. Tällöin niiden rajapinnassa syntyy aaltoja. Pilviä syntyy useimmiten tuulisena päivänä, kun ilmassa on tiheyseroja, kuten inversiota.
Ilmassa Kelvin–Helmholtz-aallot voivat tulla näkyviin, jos niihin liittyvä ilman melko vähäinen kohoaminen riittää aiheuttamaan vesihöyryn tiivistymistä aaltojen harjoille, tai jos ilmassa on jo valmiina pilvipisaroita tai jääkiteitä osoittamassa ilman kulkua ja sen kiertymistä.
Dinan

Dinan on kunta Länsi-Ranskassa Côtes-d'Armorin departementissa Bretagnen alueella. Se sijaitsee Rancejoen varrella. Dinanissa on departementin aliprefektuuri.
Dinanin kuntaan sulautui kuntaliitoksessa 1.1.2018 Léhonin kylä (bretoniksi "Lehon").
Nähtävyyksiä.
Dinan on keskiaikainen linnoituskaupunki, jonne pääsee Englannin kanaalista Rancejokea pitkin. Kaupungissa on säilynyt vanha katuverkko, ja se on muutenkin säilyttänyt keskiaikaisen ilmeensä.
Kaupunkikuvaa hallitsee 1300-luvulta peräisin oleva linna Château de Dinan. Linnassa on nykyään kaupunginmuseo. Kaupungin vallit ovat 1200-luvulta, mutta ne ovat hyvin säilyneet. Vallien pituus on 2 684 metriä, ja niihin kuuluu 14 tornia ja 4 monumentaalista porttia. 
1400-luvulta peräisin oleva kellotorni Tour de l’Horloge on 40 metriä korkea, ja sinne johtaa 158 askelmaa. Huipulta on näkymät kaupungin yli jokilaaksoon, ja kirkkaana päivänä voi nähdä jopa viidenkymmenen kilometrin päässä olevan luostarisaaren Mont Saint-Michelin. Kellotornin lähellä olevalla Place du Guesclin –aukiolla on torstaisin aamutori. Aukiolla on dinanilaisen ritarin Bertrand du Guesclin ratsastajapatsas. Hänen sydämensä on haudattu Saint-Sauveurin basilikaan. Basilikaa on rakennettu ja paranneltu 1100-luvulta aina 1700-luvulle saakka, joten se on sekoitus erilaisia arkkitehtuuri tyylejä, kuten romaanista, goottilaista, uusklassista ja barokkia. Myöhäisgoottilainen Saint-Malon kirkko on rakennettu 1400-luvulta 1800-luvulle välisenä aikana.
Dinanin suosituimpia matkailukohteita on sen satama. Sinne on mahdollista tulla veneellä Dinardista tai Saint-Malosta. Satamassa on nykyään lukuisia rantaravintoloita ja kauppoja.
Léhon.
Myös Léhonin kylä on Rancejoen varrella. Kylä on kehittynyt vuonna 850 perustetun benediktiiniläisluostarin ympärille. Luostarin perusti Bretagnen kuningas Nominoë, ja luostarissa säilytettiin Pyhän Magloiren pyhäinjäännöksiä. 1100-luvulla Dinanin vallanpitäjät perustivat linnan Château de Léhonin suojelemaan luostaria ja sen aarteita sekä Rancejoen liikennettä. Linna purettiin 1600-luvulla ja luostari suljettiin Ranskan vallankumouksen aikana. Linnan muureja on sittemmin entisöity.
Raffaele De Giuli

Raffaele De Giuli (9. marraskuuta 1884 Luzzogno – 18. huhtikuuta 1963) oli italialainen roomalaiskatolinen piispa. Hänet vihittiin papiksi 27. joulukuuta 1908 ja nimitettiin Capaccio e Vallo della Lucanian hiippakunnan johtoon 17. kesäkuuta 1936. Piispaksi vihkiminen seurasi 30. elokuuta. Pääkonsekraattorina toimi Giuseppe Castelli, jota avustivat Gaudenzio Manuelli ja Sebastiano Briacca. 
De Giuli sai 18. helmikuuta 1946 nimityksen Albengan piispaksi, jona hän toimi, kunnes kuoli 78-vuotiaana virassa. Hän osallistui Vatikaanin toiseen kirkolliskokoukseen.
Waaqa

Waaqa (myös Waq , Waaq tai Waaqo) on varhainen monoteistinen etninen uskonto ja perinteinen nimi Jumalalle Afrikan sarvessa asuvien kuusilaisia kieliä puhuvien kansojen keskuudessa.
Lähetystyötä tekevät uskontokunnat ovat omineet Waaqan. Muslimien mukaan Waaqa on Allah ja tulisi palvoa Islamin menoin. Kristittyjen mukaan Waaqa on Jumala ja tulisi palvoa kristityin menoin. Myös paikallisten juutalaisten mukaan Waaqa on Jehova ja tulisi palvoa juutalaisten menoin.
Waaqa liittyy varhaiseen monoteismiin jo ennen kuin Abrahamilainen uskonto syntyi. Waaqaa pidetään Oromo-kansan ja somalien alkuperäisenä Jumalana. Somalit käyttävät edelleen Waaq - "taivasjumalaa" Allahin synonyyminä.
Oromoiden luomistarun mukaan Waaqa loi taivaat ja maan ja sitten ensimmäisen miespuolisen ihmisen. Maa ei kuitenkaan ollut vielä valmis ihmiselle. Niinpä Waaqa hautasi miehen arkussa, jossa oli ruokaa ja tarvikkeita siihen asti kun maailma tulisi valmiiksi, sillä maailma piti viimeistellä vielä rikillä ja tulella. Maailman viimeistelyssä kului vielä seitsemän vuotta, ja mies kyllästyi ahtaaseen paikkaansa. Niin hänelle luotiin nainen kumppaniksi. Nyt ihmisellä oli jotain tekemistä ja lopputuloksena oli 30 lasta. Ihmistä hävetti aikaansaannoksensa ja hän yritti piilotella osan lapsistaan, mutta Waaqa muutti nämä viisaudessaan villieläimiksi.
Lähetystyöstä huolimatta Waaqa on edelleen Oromoitten tärkein perinteinen uskonto. Waaqa on ainoa jumala; mahtavin ja kaiken yläpuolella ja kaiken hallitsija. Hänen tahtonsa on vankkumaton ja kumoamaton. Hän palkitsee hyvää ja rankaisee pahaa ja hän vaatii palvontamenoja. Hänen seuraajansa palvovat häntä säännöllisesti ja omistautuneena hänelle. Toisin sanoen Waaqa on kuin mikä tahansa monotestinen uskonto.
Space Taxi

Space Taxi on tietokonepeli Commodore 64:lle. Pelin on tehnyt John Kutcher ja sen on julkaissut MUSE Software vuonna 1984.
Pelissä oli useita puheääniä, joka oli harvinaista pelin julkaisuaikana.
Giuseppe Rocco Favale

Giuseppe Rocco Favale (11. heinäkuuta 1935 Irsina – 29. kesäkuuta 2018) oli italialainen roomalaiskatolinen piispa. Hänet vihittiin papiksi 15. heinäkuuta 1962 ja nimitettiin Vallo della Lucanian hiippakunnan johtoon 4. maaliskuuta 1989. Piispaksi vihkiminen seurasi 1. toukokuuta. Pääkonsekraattorina toimi Michele Giordano, jota avustivat Giuseppe Vairo ja Ennio Appignanesi. 
Favale jäi eläkkeelle 7. toukokuuta 2011.
Cut the Rope

Cut the Rope on Zeptolabin tekemä älypuhelinpeli, jossa yritetään saada karkki Om Nomin suuhun.
Pelaaminen.
Cut the Ropessa on tarkoitus saada karkki Om Nomin suuhun katkomalla köysiä erilaisissa kentissä. Pelissä on monenlaisia esteitä, kuten hämähäkit ja piikit. Kentistä voi löytää Om Nomin piirustuksia joita on 16.
Muut versiot.
"Cut the Ropesta" on tehty useita eri versioita kuten "Cut the Rope: Holiday Gift" (2010), "Cut the Rope: Experiements" (2011), "Cut the Rope: Time Travel" (2013), "Cut the Rope 2" (2013) "My Om Nom" (2014) ja "Cut the Rope: Magic" (2015).
Olivier Schoenfelder

Olivier Schoenfelder (s. 30. marraskuuta 1977) on ranskalainen taitoluistelija. Hän on ollut Isabelle Delobelin parina vuodesta 1990.
Ura.
Delobel ja Schoenfelder ovat vuoden 2008 maailmanmestarit jäätanssissa. He voittivat myös Euroopan-mestaruuden vuonna 2007. He saivat hopeaa Euroopan-mestaruuskilpailuissa 2008 ja pronssia 2005. He ovat lisäksi voittaneet kuudesti Ranskan-mestaruuden. He ovat osallistuneet vuosina 2002 ja 2006 talviolympialaisiin, joissa paras saavutus on neljäs sija. 
Pari ei päässyt osallistumaan vuoden 2009 Euroopan- eikä maailmanmestaruuskilpailuihin, koska Delobel kärsi olkapäävammasta joulukuussa 2008 ja joutui leikkaukseen 5. tammikuuta.
Delobel ja Schoenfelder ilmoittivat kilpailu-uran lopettamisesta kauden 2009-10 jälkeen.
Perhe ja yksityiselämä.
Schoenfelder avioitui Isabelle Pecheurin kanssa toukokuussa 2005 ja heidän poikansa, Gabriel, syntyi 26. lokakuuta 2006.
Somalien diaspora

Somalien diaspora syntyi, kun Somalian sisällissota johti pakolaisuuteen ja kansalliseen hajaannukseen, diasporaan 1990-luvun alussa. Sodan vuoksi moni, erityisesti koulutettu somali lähti Eurooppaan, Lähi-itään ja Pohjois-Amerikkaan. Suurin osa Euroopan, Pohjois-Amerikan ja Lähi-idän somaleista saapui alueelle pakolaisina.
Euroopassa somaliyhteisöt ovat kasvussa. Euroopan suurin somaliyhteisö asuu Isossa-Britanniassa. Vuoden 2001 laskennassa Britanniassa asui noin 43 500 somalia. Suurin osa Britannian somaleista asuu Lontoossa, Sheffieldissä, Birminghamissa, Cardiffissa, Liverpoolissa, Manchesterissä, Leedsissä, Leicesterissä ja Boltonissa. Toinen merkittävä somaliyhteisö Euroopassa sijaitsee Rotterdamissa ja Amsterdamissa.
Pohjois-Amerikassa suurin somaliyhteisö asuu Kanadassa. Suurin osa Kanadassa asuvista somaleista asuu Torontossa ja Ottawassa. Kanadassa asuu noin 38 000 somalia. Yhdysvalloissa asuu 36 000 somalia, joista suurin osa asuu Minneapolisissa, Columbuksessa, Washingtonissa, Seattlessa ja Atlantassa.
Suurin somaliyhteisö Lähi-idässä, noin 25 000, asuu Arabiemiirikunnissa. Somalit ovat suurin afrikkalainen yhteisö Arabiemiirikunnissa. Suurin osa Arabiemiirikuntien somaleista asuu Dubaissa.
Ensimmäiset somalit saapuivat Suomeen Somaliasta vuonna 1990 poliittisina pakolaisina Neuvostoliiton kautta. Somalian keskushallinnon romahdettua maa oli ajautunut täydelliseen sekasortoon. Suomessa turvapaikkaa hakeneille somaleille myönnettiin oleskeluluvat lähinnä humanitaaristen syiden tai suojelun tarpeen perusteella, varsinaisia turvapaikkoja on myönnetty vähän. Sodassa hajonneiden perheenjäsenet voivat nykyisin hakea turvapaikkaa muille Somaliaan jääneille perheenjäsenilleen.
Somalit avustavat aktiivisesti entistä kotimaatansa rahalähetyksin sukulaisille ja perustamalla kehityshankkeita Somaliaan. Suomen aiemmin Somalialle antaman kehitysavun korvaakin nykyään somalialaisten omien järjestöjen antama apu, jolla on muun muassa kunnostettu ja jatkettu suomalaisten aikoinaan käynnistämiä hankkeita.. Edelleenkään tilanne Somaliassa ei ole rauhoittunut. Humanitaarinen kriisi maassa jatkuu ja Afrikan sarven ruokakriisit ovat arkea. Vuonna 2006 Somalian väliaikaishallituksen hyökättyä islamistien hallitsemaan Mogadishuun kaupungissa oli eri arvoiden mukaan kymmeniä Suomen kansalaisia, jotka jäivät loukkuun taisteluiden keskelle. Tarkkaa lukua oli mahdoton sanoa, koska monet Suomen kansalaisuuden saaneet somalialaistaustaiset henkilöt matkaavat maahan kertomatta siitä Suomen suurlähetystölle.
Up with People

Up with People on 1960-luvulla Yhdysvalloissa perustettu kansainvälinen, omien sanojensa mukaan uskonnollisesti ja poliittisesti sitoutumaton, nuoriso- ja vapaaehtoistyötä tekevä järjestö. Sen päämaja on Denverissä. Järjestön toimintaan osallistuu nuoria joka puolilta maailmaa.
Historia ja toiminta.
Up with Peoplen juuret ovat 1960-luvun puolivälissä oikeistolaisen Moral Re-Armamentin aloittamissa musiikki- ja tanssiesityksissä. Up with People erosi kuitenkin MRA:sta omaksi järjestökseen jo vuonna 1968. Samana vuonna Up with People esiintyi ensimmäisen kerran Suomessa osana Pohjoismaiden kiertuetta. 
Sen toiminta muodostuu eri puolille maailmaa suuntautuvista puolen vuoden mittaisista kiertueista, joiden aikana ryhmän jäsenet esittävät musiikista ja tanssista koostuvaa show’ta sekä osallistuvat kiertuepaikkakunnilla vapaaehtoistyöhön. Yöpyminen tapahtuu yksityismajoituksessa isäntäperheissä. Up with People viipyy yhdellä paikkakunnalla viikon ajan. Ryhmän kiertueet käynnistyvät vuosittain tammi- ja heinäkuussa ja niitä edeltää Denverissä tapahtuva koulutus.
1980-luvun alussa järjestöllä oli viisi erillistä maailmaa kiertävää ryhmää. Up with People esiintyi Suomessa vuoden 1980 huhtikuussa, jolloin se kiersi Helsingissä, Turussa, Tampereella ja Lahdessa Matkatoimisto Kalevan kutsumana. Myöhempiä vierailuja se on tehnyt ainakin 1982, kustantajana Suomi-Amerikka Yhdistysten Liitto, 1990, 1993 ja 1995.
Kritiikki järjestöä kohtaan.
Vuonna 2009 valmistui dokumenttielokuva "Smile 'Til It Hurts: The Up with People Story", jossa järjestöä syytettiin muun muassa uskonnollisen kultin kaltaisista piirteistä sekä järjestetyistä avioliitoista. Elokuvan mukaan Up with Peoplen alkuperäinen tarkoitus oli toimia 1960-luvun lopun hippiliikkeen oikeistolaisena vastavoimana ja se olisi saanut toimintaansa rahoitusta useilta amerikkalailta suuryrityksiltä.
Jakob Stauffer

Jakob Stauffer (15. heinäkuuta 1846 Steffisburg, Sveitsi – 2. syyskuuta 1931 Elimäki) oli sveitsiläissyntyinen juustomestari, meijeritalouden harjoittaja ja tilanomistaja. Jakob Stauffer, samoin kuin hänen kaksi veljeään Christian ja Peter Stauffer, siirtyivät 1860-luvulla Sveitsistä Bernin kantonista Suomeen Elimäelle karjankasvattajiksi ja juustomestareiksi. Veljesten maahanmuutto oli osa laajamittaista sveitsiläisten juustomestarien värväytymistä eteläsuomalaisiin kartanoihin 1860- ja 1870-luvuilla, minkä seurauksena juustonvalmistus alkoi muodostua kiinteäksi osaksi suomalaista kartanotaloutta ja maataloustuotantoa.
Jakob Stauffer saapui Suomeen 1867 af Forselles-suvun omistamaan Moision kartanoon Elimäellä ja siirtyi sieltä läheiseen Peippolan kartanoon toimien aluksi palkattuna ammattimiehenä ja myöhemmin meijerin vuokraajana. Suomen kansalaisuuden hän sai vuonna 1880. Suurehkon kartanon vuokraoikeuksien haltijana hän vakiinnutti taloudellisen asemansa ja saattoi 1888 hankkia oman Puosila-nimisen maatilan Valkealasta Kouvolan lähistöltä. Stauffer kehitti Puosilasta maidontuotantoon pohjautuvan mallitilan, joka oli esimerkkinä paikkakunnan maanviljelijöille. Vuonna 1901 Stauffer oli perustamassa sveitsiläisten juustonvalmistajien yhdistystä "Käser-Verband in Finnland".
Koska Puosilan tilan maat rajoittuivat lähelle Kouvolan kyläkeskusta ja rautatieasemaa, Stauffer vuokrasi ja myi useita tontteja voimakkaasti kasvavan asutus- ja liikekeskuksen tarpeisiin. Nimellistä kauppahintaa vastaan hän lahjoitti tontin "Kouvolan suomalaista yhteiskoulua" varten, jota hän oli mukana perustamassa. Vuonna 1917 itsehallinnolliseksi yhdyskunnaksi muuttunut Kouvola osti Staufferilta koko Puosilan tilan. Kouvolan keskustassa sijaitseva "Jaakon puisto" on nimetty Jakob Staufferin mukaan. 
Jakob Staufferin poika hänen toisesta avioliitostaan oli agronomi ja pankkimies Arthur Stauffer.
Apollo-luokka (risteilijä)

Apollo-luokka oli Britannian kuninkaallisen laivaston kahdenkymmenenyhden 1880- ja 1890-vuosikymmenten vaihteesa valmistetun toisen luokan (panssarikansi)risteilijän muodostama alusluokka, jonka alukset palvelivat buurisodassa ja ensimmäisessä maailmansodassa.
Luokan aluksista "HMS Latona", "HMS Intrepid", "HMS Iphigenia", "HMS Andromache", "HMS Naiad" ja "HMS Thetis" muutettiin vuonna 1907 miinalaivoiksi.
Alukset.
Luokan alukset valmistettiin osana vuoden 1889 laivasto-ohjelmaa samoin kuin kahdeksan niistä muutettua Astraea-luokan alusta. Ensimmäisen maailmansodan lopulla jäljellä olevat alukset olivat jo vanhentuneita ja siksi kuusi aluksista muutettiin sulkulaivoiksi ja ne piti upottaa Belgian satamien suulle. "Intrepid", "Iphigenia" ja "Thetis" upotettiin 23. huhtikuuta 1918 Zeebruggeen tehdyssä iskussa. Vastaavassa iskussa Ostendeen oli tarkoitus upottaa "HMS Brilliant" ja "HMS Sirius", mutta siinä epäonnistuttiin. Isku yritettiin uusia toukokuussa "HMS Vindictivellä" ja "HMS Sappholla", mutta alus joutui palaamaan konevian vuoksi satamaan.
Karl Golser

Karl Golser (16. toukokuuta 1943 Cermes – 25. joulukuuta 2016) oli italialainen roomalaiskatolinen piispa. Hänet vihittiin papiksi Bolzano-Bressanonen hiippakuntaan 10. lokakuuta 1968 ja nimitettiin sen johtoon 5. joulukuuta 2008. Piispaksi vihkiminen seurasi 8. maaliskuuta 2009. Pääkonsekraattorina toimi Angelo Scola, jota avustivat Luigi Bressan ja Manfred Scheuer.
Golser erosi tehtävistään Bolzano-Bressanonen piispana 27. heinäkuuta 2011. Hänen on todettu kärsivän Parkinsonin taudista. Hänelle myönnettiin vuonna 2010 Ehrenzeichen des Landes Tirol.
Hän kuoli joulukuun 24. ja 25. päivien välisenä yönä 2016.
Hankaturskat

Hankaturskat (Phycidae) tai luikeroturskat on turskakaloihin kuuluva heimo. Heimon lajeja tavataan Atlantista.
Lajit ja anatomia.
Hankaturskiin kuuluu kaksi sukua ja 11 lajia. Toisinaan niiden katsotaan muodostavan oman heimonsa Phycidae, toisinaan alaheimon turskien heimossa. Hankaturskilla on kaksi selkäevää ja yksi peräevä, jotka kummatkin ovat erillisiä pyrstöevästä. Vatsaevissä on kaksi pitkää ruotoa. Luikeroturskilla ei ole viiksisäikeitä suun ympärillä, mutta leuan alla niillä on.
Levinneisyys ja elintavat.
Hankaturskia tavataan Atlantista, Meksikonlahti ja Välimeri mukaan luettuna. Joidenkin lajien poikaset viettävät osan ajastaan estuaareissa.